## Odluka Ustavnog suda Republike Hrvatske broj:U-IIIA-5100/2004 od 23. veljače 2006.

### NN 31/2006 (20.3.2006.), Odluka Ustavnog suda Republike Hrvatske broj:U-IIIA-5100/2004 od 23. veljače 2006.

# USTAVNI SUD REPUBLIKE HRVATSKE

**783**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući o ustavnoj tuž­bi koju je podnio A. Č. iz Ž., na sjednici održanoj 23.
veljače 2006. godine, jednoglasno je donio

## ODLUKU

I. Ustavna tužba se usvaja.

II. Općinski sud u Splitu dužan je donijeti odluku
u predmetu koji se vodi pred tim sudom pod poslovnim brojem: IP-1334/93 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe A. Č. iz Ž.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 6.800,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon)
podnio je 29. prosinca 2004. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 21. srpnja 1993. godine podnositelj
ustavne tužbe pod­nio je Općinskom sudu u Splitu
tužbu radi isplate protiv tužene M. D.

Do 5. studenoga 1997. godine nije poduzeta niti
jedna radnja u postupku.

Prvo ročište održano je 7. studenoga 1997.
godine, zatim 10. veljače 1998. godine, te 14. studenoga 2000. godine, kada je
odlučeno provesti građevinsko vještačenje, te je podnositelj pozvan uplatiti
predujam za vještačenje.

Podnositelj je predujam uplatio 22. siječnja
2002. godine.

Ročište je provedeno 8. ožujka 2002. godine.

Očevid na licu mjesta proveden je 11. travnja
2003. godine uz sudjelovanje vještaka koji je nalaz predao 7. studenoga 2003.
godine.

Ročište je održano 24. studenoga 2004. godine i
20. travnja 2005. godine, kada je odlučeno dopunski saslušati vještaka.
Podnositelj je pozvan uplatiti predujam za dolazak vještaka.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Parnični postupak započeo je 21. srpnja 1993.
godine podnošenjem tužbe radi isplate Općinskom sudu u Splitu.

Međutim, duljina postupka uzima se u razmatranje
od 5. studenoga 1997. godine, kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola broj: 1,
4, 6, 7 i 11 uz Konvenciju za zaštitu ljudskih prava i temeljnih sloboda
(»Narodne novine – Međunarodni ugovori«, broj 18/97., 6/99. – pročišćeni tekst
i 8/99. – ispravak, u daljnjem tekstu: Zakon o potvrđivanju Konvencije), koja
Konvencija u članku 6. stavku 1. jamči, između ostalog, i pravo na suđenje u
razumnom roku.

Ustavna tužba podnijeta je 29. prosinca 2004.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno jedanaest (11)
godina, pet (5) mjeseci i osam (8) dana, a nakon stupanja na snagu Zakona o
potvrđivanju Konvencije pa do dana podnošenja ustavne tužbe postupak je trajao sedam
(7) godina, jedan (1) mjesec i dvadeset četiri (24) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju, postupak vodio pred Općinskim sudom u Splitu koji
je prvo ročište održao nakon proteka više od četiri godine od ponošenja tužbe. Nakon 5. studenoga 1997. godine sud je bio
neaktivan od 10. veljače 1998. do 14. studenoga 2000. godine (dvije godine,
devet mjeseci i četiri dana), od 8. ožujka 2002. do 11. travnja 2003. godine
(jedna godina, jedan mjesec i tri dana), te od 7. studenoga 2003. do 24.
studenoga 2004. godine (jedna godina i sedamnaest dana).

4.3. PONAŠANJE
PODNOSITELJA USTAVNE TUŽBE(OVRHOVODITELJA U OVRŠNOM POSTUPKU)

Ocjena je Ustavnog suda da je podnositelj
pridonio duljini trajanja postupka u razdoblju od 14. studenoga 2000. do 22.
siječnja 2002. godine, jer nije uplatio predujam za vještačenje (jedna godina,
dva mjeseca i osam dana).

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ne ukazuje da se u konkretnom slučaju radi o osobito
složenoj sudskoj stvari.

OCJENA USTAVNOG SUDA

5. Ustavni sud utvrđuje da se parnični postupak
vodi u ukupnom trajanju duljem od dvanaest godina, te da je u postupku bilo
više duljih uzastopnih razdoblja neaktivnosti koje je izazvao sud. Ukupna
duljina postupka ne može se opravdati doprinosom podnositelja.

Imajući u vidu ukupno trajanje postupka i
neaktivnost suda, te okolnost da se postupak cijelo vrijeme vodi pred sudom
prvog stupnja, Ustavni sud je utvrdio da je dugim trajanjem parničnog postupka
u kojem nije donijeta meritorna odluka podnositelju povrijeđeno ustavno pravo
da zakonom ustanovljeni neovisni i nepristrani sud u razumnom roku odluči o
njegovim pravima ili obvezama, koje je zajamčeno člankom 29. stavkom 1. Ustava
Republike Hrvatske.

Stoga je u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Splitu dužan je
dostaviti Ustavnom sudu pisanu obavijest o datumima donošenja i otpreme odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-5100/2004

Zagreb, 23. veljače 2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 31/2006-783